Може ли злодеят да се превърне в спасител - e-vestnik.bg\nМоже ли злодеят да се превърне в спасител\nКадрите и новините от Ирак са толкова ужасяващи, че всички отчаяно се питат: кой би могъл да сложи ред в този разпространяващ се хаос?\nОтговорът е парадоксален. Излиза, че един злодей може да се превърне в спасител. От опустошения от войни и терор пейзаж в Близкия изток се възправя Иран. Това е най-голямата страна в региона, с хилядолетна култура и въпреки всички смени на режима има над стогодишна непрекъсната държавна традиция.\nА иранците – както привържениците на режима, така и противниците му – са единодушни по един въпрос: Иран е предопределен да бъде стабилизираща сила в региона. Никоя друга държава няма нито подобно възприятие за себе си, нито подобно самочувствие. Сега, когато целият регион може да бъде потопен в кръв, Западът трябва да е наясно с това. Колкото по-рано, толкова по-добре.\nЗа да не възникват недоразумения, трябва да отбележим: иранският режим потиска собствения си народ, той работи по създаването на технически предпоставки за конструиране на атомна бомба, неговите бойци спасиха от сваляне сирийския диктатор Башар ал Асад. Управниците в Техеран подкрепят с пари и оръжия ливанската групировка Хизбула и палестинската Хамас в ивицата Газа – две организации, които на драго сърце биха унищожили Израел.\nНай-после, иранците носят част от отговорността за безнадеждното положение на Ирак. През последните години те подкрепяха безусловно иракския премиер Нури ал Малики. Политиката на Малики отчужди сунитите в Ирак от държавата. Тъкмо заради това терористичната организация “Ислямска държава в Ирак и Левант” (ИДИЛ) успя да постави под свой контрол цели области и градове.\nИслямската република не е безобидна и не само Вашингтон я смята за “злодейска държава”. Но може ли Западът да си позволи сега да я отхвърли като партньор?\nОтговорът зависи от това как ще бъде оценена природата на Ислямската република. С агресивно-експанзионистичен режим ли си имаме работа или с такъв, който по същество действа отбранително и просто иска да съхрани властта си? Може да зададем въпроса и по-конкретно: какво смята да прави Иран с една атомна бомба?\nПо този въпрос съществуват две школи. Едната твърди, че Техеран се стреми към ядрено въоръжаване, за да доминира в региона. Другата настоява, че моллите искат бомбата, за да станат недосегаеми. Двете хипотези не могат да бъдат напълно отделени една от друга. Но, за да бъдат разбрани намеренията, които стоят зад потенциалното създаване на атомна бомба, е полезно да се поставим на мястото на Техеран.\nОт революцията през 1979 г. моллите живеят със съзнанието, че Западът отрича правото на съществуване на Ислямската република. Наистина, за повече от 35 години САЩ опитаха почти всичко, за да я унищожат. През 1980 г. те насърчиха тогавашния иракски диктатор Саддам Хюсейн да започне война срещу новосъздадената революционна република. Вашингтон, както и Багдад, смятаха, че моллите ще паднат от власт след едно бързо настъпление. Но войната продължи осем години, струва живота на 1 милион души и бетонира властта на моллите. В сянката на войната те безмилостно се разправиха с вътрешнополитическите си противници, прогониха ги в изгнание, хвърлиха ги в затвора или набързо ги екзекутираха.\nСаддам Хюсейн употреби във войната срещу Иран химически оръжия. Иранците си направиха извод: никой никога вече не бива да ги напада безнаказано със средства за масово поразяване! Не е случайност, че режимът възобнови тъкмо тогава ядрената програма, започната от шаха през 70-те години на 20-и век. Страхът, а не агресията, е първопричината на иранската ядрена програма.\nАко страхът е бащата на иранската бомба, би имало по-малко причини за конструирането й, ако сега Западът предостави на Иран роля като стабилизираща сила в региона. Тогава режимът в Иран би се почувствал по-сигурен и можем да се надяваме, че би помогнал за потушаване на пожара в региона. Това е в интерес на Запада.\nНо това е наистина опасна игра. Иранският режим не е монолитен. Има няколко съперничещи си центъра на властта. Сред тях са екстремистките сили, които искат да създадат бомба, за да подчинят на волята си целия регион. Но в същото време чрез Хасан Рохани е на власт една фракция, която търси разбирателство със Запада. Рохани каза в множество интервюта, че “по принцип има основания за сътрудничество със САЩ”. А също така: “Нямаме намерение да водим война с никого!”\nАко Иран сега бъде признат за стабилизираща сила, това ще подсили Рохани и ще отслаби екстремистките кръгове. Това би могло да проправи пътя за дълбока промяна в страната. През изминалите години иранското общество неведнъж доказа, че иска промяна. На него не му липсва сила, липсват му възможности.\nДори онези, които гледат с непреодолимо недоверие на иранския режим, не може да не обърнат внимание на факта, че Иран е един от малкото фактори, които могат да предотвратят най-лошото: основаването на халифат на ислямските екстремисти в Ирак.\nОще по темата: Ако Афганистан последва Ирак\nВлошаващата се ситуация в Ирак дава на Конгреса пауза що се отнася до плановете на президента Барак Обама за изтегляне на американските сили от Афганистан до края на 2016 г., на фона на опасенията, че трудно извоюваните победи могат да бъдат заличени от набралите отново сила талибани.\nВисокопоставени служители на администрацията на Обама настояват, че Афганистан не е Ирак, афганистанското население възприема далеч по-добре продължителното американско присъствие и обещанието за ново правителство на националното единство. Те обаче не могат да дадат гаранции, че Афганистан няма да изпадне в хаос, след като американците напуснат, както стана с Ирак.\n„Няма гаранция“, каза вчера министърът на отбраната Чък Хейгъл пред екип от експерти от Сената. „Народът на Афганистан трябва да вземе тези решения – техните военни, новото ръководство, което ще дойде (след президентските избори)“.\nВоенната мисия на САЩ в Ирак приключи през декември 2011 г. след осем години война, която коства стотици милиарди долари и живота на 4400 американци. Краят бе приветстван от изтощената от войни нация. Правителството на Обама предложи да остави в Ирак американски военни, които да продължат да обучават иракчаните, но Багдад отхвърли искането на Вашингтон тези войски да се ползват със съдебен имунитет, докато са в страната.\nВ отсъствието на американците, бързо подвижната сунитска групировка „Ислямска държава в Ирак и Леванта“ (ИДИЛ) взе надмощие над иракските сили за сигурност, превзе няколко града и представлява заплаха за правителството на премиера Нури ал Малики. Председателят на Съвета на началник-щабовете на въоръжените сили на САЩ генерал Мартин Демпси описа вчера пред Конгреса как някои иракски военнослужещи са дезертирали от бойното поле по време на сраженията с ИДИЛ.\n„Две дивизии, част от други две и една полицейска организация просто сложиха оръжие. Едни влязоха в тайно споразумение (с ИДИЛ), други в Северен Ирак просто дезертираха“, каза Демпси.\nДепутати се страхуват този сценарий да не се повтори в Афганистан след 2016 г., когато въоръжените сили на САЩ се изтеглят. Миналия месец Обама съобщи, че около 10 000 американски военнослужещи ще останат там в края на тази година, но до края на 2016 г. ще бъдат изцяло изтеглени.\nНа частна среща в Белия дом лидерът на републиканското малцинство в Сената Мич Макконъл настоя Обама да представи окончателни график за изтегляне на американските войски, особено предвид избухването на кризата в Ирак. Президентът защити своя план, казвайки че това е правилният подход, по думите на пожелал анонимност служител на Конгреса, запознат с разговора.\nПри две отделни изслушвания в Капитолия, републиканци и демократи оказаха натиск на членове на правителството по въпроса дали историята ще се повтори и дали афганистанските сили могат да защитят страната след изтеглянето на американците.\nПредседателят на комисията по външни работи в Сената, демократът Робърт Менендес, попита дали графикът „насърчава екстремистите в страната да ни изчакат да си отидем“.\nСенаторът републиканец Джон Маккейн предрече, че прегрупираните талибани ще заплашат Афганистан по същия начин, както ИДИЛ в Ирак. „Гледали сме този филм в Ирак“, каза Маккейн.\nСпециалният представител на Държавния департамент за Афганистан и Пакистан Джеймс Добинс контрира, че в Ирак „хората не ни искаха и нито един иракски политик не бе подготвен да се обяви в защита на нашето оставане. В Афганистан мнозинството иска да останем и всеки един от кандидатите на президентските избори каза, че би подписал двустранното споразумение по сигурността“.\nЗападните сили разчитат на мирен преход в Кабул, но балотажът на президентските избори от миналия уикенд предизвика твърдения за изборни измами. Всеки от двамата кандидати, Абдула Абдула и Ашраф Гани Ахмадзай, се надява да замени президента Хамид Карзай, който няма право на трети мандат.\nНа изслушване в подкомисията за финансиране на отбраната към Сената сенаторът демократ Дик Дърбин се запита какво са научили САЩ от Ирак, което да бъде приложено в Афганистан, и дали афганистанските сили могат да се самоотбраняват.\nСенаторът републиканец Линдзи Греъм изрази загриженост, че евентуален колапс в Афганистан може да подкопае ядрената сила Пакистан.\nДемпси каза, че е разтревожен за бъдещето на Афганистан и че американската армия ще продължи да работи за изграждането на боеспособни афганистански сили.\n„В крайна сметка обаче силите за сигурност са точно толкова добри, колкото инструмента, който ги използва, и това е централното правителство“, отбеляза генералът.\nТой допълни, че афганистанците са „по-здрави бойци от иракските си колеги“.\nАфганистанската война продължава повече от едно десетилетие, цената й възлиза на милиарди долари и в нея загинаха повече от 2100 американски военни. Обама има на своя страна общественото мнение в предприемането на стъпки по слагане на край на конфликта, а мнозина конгресмени са против оставянето на американски войски в страната след 2016 г.\n„Не мисля, че искаме да бъдем постоянни окупатори на Афганистан“, каза демократът Адам Шиф в интервю, „В един момент, с наша помощ, е ред на афганистанското правителство да спечели подкрепата на своя народ. И ако те не могат да го направят, не искам американските войски просто да са там, изложени на опасност, с едно неконтролируемо правителство“.


Кърпежите с гаранция до… следващия дъжд?! - 24rodopi.com\nHome Unlabelled Кърпежите с гаранция до… следващия дъжд?!\nКърпежите с гаранция до… следващия дъжд?!\n„Кърпенето на улиците в Кърджали започна, но на някои места пълнежът вече се рони. Гаранцията е до следващия дъжд, така ли?”, питат в писмо до 24rodopi.com наши читатели. Не навсякъде кръпките вършат работа, необходим е по-сериозен ремонт, на цели участъци, както е на улица „Мара Михайлова” в областния град, допълват те.\nАнонимен 12/4/18 08:42\nНедей те много да питате фирмата изпълнител на поръчката е на Вълка който управлява гр.Кърджали това е факт Кмета е без гласна буква пред Вълка\nАнонимен 12/4/18 09:32\nТакава пародия не бях виждал.\nАнонимен 12/4/18 14:10\nтези кърпещите, защо не закърпихте ограмната яма до бл. 35 и поликлиниката във Възрожденци, а само дупките около нея. Дано някои ваш роднина познат или близък падне вътре и си счупи главата или колата. Това се отнася и за ВиК където откъртиха и оставиха вече повече от 3 месеца тази "трошачка " на коли.\nАнонимен 12/4/18 19:08


Уикенд, политика, публицистика, статия, филм, personal\nПубликувано от author на 27.02.2015 27.02.2015\nВоплите срещу новия филм за Дякона са смешни на фона на истерията по един посредствен садо-мазо филм\nГЕОРГИ НЕДЕЛЧЕВ/ в. „Уикенд“, 27 февруари\nВеселин Плачков в ролята на Васил Левски. Подобна екранизация не е имало от десетилетия.\nМиналото лято шуменци издигнаха паметник на Тодор Колев със свои лични средства, а дъщеря му се отнесе обидно и към тях, и към статуята му и я нарече кич. Скандалът бързо поутихна, но любовта на хората към големия актьор си остава. Както и паметникът.\nСега пък имаме още по-голяма драма – един талантлив, но неопитен и опърничав кинаджия се заинати и успя да заснеме нов филм за Васил Левски – след куп перипетии, проблеми и скандали. Дързък, противоречив, елементарен и на моменти дори просташки, но заснет със замах и амбиция, а също така и с войнствен патриотизъм.\nАктьорът-режисьор Максим Генчев в кадър от филма.\nВъпросният чешит Максим Генчев, познат досега най-вече от прочутата реклама на салам „О, бай Вълчо“, е остър камък. Успял е да се изпокара с всички хора, с които някога е работил. Човекът обаче е неуморим – организира шумна премиера на „Дякон Левски“ в София, после обиколка с прожекции из страната.\nНякой да се учудва, че всички го взеха моментално на мушка?\nНямаше да сме България, ако не беше станало така. Какъв по-добър повод за всеки да покаже историческо самосъзнание, добър вкус и обществено-отговорна позиция? Сега е моментът! За да е дежа вюто пълно, намеси се даже правнучката на Дякона, извинете че не съм запомнил името й, според която филмът бил подигравка с Левски, с историята ни и с „българското“. Интересно от позицията на каква го казва точно тя – като човек, който познава много добре прадядо си, като специалист по история или като експерт по българщината? И въобще защо нейното мнение трябва да бъде важно за нас и цитирано под път и над път? Някакъв генетичен сертификат за това ли притежава или какво? Но както е ставало дума и друг път – всеки народ и всеки национален кумир си заслужават дъщерите и правнучките.\nА и какво у нас е цъфнало и прокопсало, че нов филм за един от най-големите българи, какъвто не се е появявал от десетилетия, да се окаже моментален шедьовър? Нима всичко друго, което нацията ни създава, е от раз перфектно, изпипано във всяко отношение, неподлежащо на критики?\nОказа се, че у нас всички разбират вече и от история и от кино. Миналото лято покрай трогателния паметник на Тошко с цигулката се видя, че са капацитети и на тема скулптура. Защо обаче не сме такива специалисти и критикари и в други области? Когато след дългоочакван и скъп основен ремонт „Цариградско шосе“ се оказа неравно и нелепо вълнообразно, възмути ли се нацията и къде бяха всичките тези загрижени за харченето на народни пари общественици? Когато покривът на новата зала „Армеец“ прокапа броени седмици след построяването й, нима някой обвини конструкторите, че не умеят да правят такива съоръжения и не е трябвало изобщо да го правят? Тези дни пък се смеем на новопрокарани магистрали, които нямат елементарен пътен възел за връзка помежду си – да не би някой да е излязъл и казал, че пътища у нас не бива да се строят повече?\nВъобще смешен плач. Всичката Мара втасала, новият филм за Левски ни е националният проблем.\nКаквито и кусури да има той, трябва преди всичко да се радваме, че някой е дръзнал да го създаде. Чак когато подобни опити станат не един и два, а примерно десет-единайсет, дванайстият току-виж се окаже шедьовър, с който всеки да се гордее и който да искаме да показваме по цял свят. Но трябва да има достатъчно проби за това, евентуално – и грешки. Колкото са нужни – толкова. Без да се нахвърляме срещу всяка от тях, сякаш изнасилват националното ни достойнство.\nНелепо е, че към момента историческите ни филми са такива в буквалния смисъл на думата – създадени преди десетилетия, с помощта на огромни средства и на цялата държавна машина. „Хан Аспарух“, „Борис I”, „Златният век“, „Време разделно“… Заснети са преди повече от 30 години. Тогава се гледаха и възприемаха с любопитство, възторг и патриотизъм, въпреки че далеч не бяха съвършени. Ако сега си пуснете да гледате някой от тях, най-вероятно ще се смеете. Въпреки че за несъвършенствата им е имало много по-малко оправдания отколкото са тези при заснетия „на мускули“ „Дякон Левски“.\nНима в Щатите или други държави, на които искаме да приличаме, ежегодно не се снимат какви ли не исторически филми, посветени на националните им герои? Нима всички те са шедьоври, не предизвикващи спорове и възмущения от представянето на един или друг образ? Важното е, че на Запад хората нямат комплекси да опитват. Да засягат патриотични теми, да посягат към образи-светини и да пробват да ги приближат до съвременните поколения. Спомнете си каква пародия на военен филм направи Куентин Тарантино с „Гадни копилета“, където даже успяха да убият Хитлер. Някой да се е възмущавал, че в него френската съпротива е представена почти карикатурно? Ами начинът, по който същият режисьор показа робството в „Джанго“ с Джейми Фокс? Сигурно не една и две правнучки на роби от плантациите са се възмущавали, а прадядовците им са се обръщали в гробовете си. И какво от това, някакъв проблем за американското общество има ли?\nДяконът Левски псувал. Ах, какво възмущение от най-чистите и святи български души днес. При положение, че псувнята е напълно официализирано изразно средство от какви ли не риалити-програми с огромен зрителски рейтинг. Ама нямало доказателства, че това наистина се е случвало. Аз пък хващам бас, че е псувал – най-малкото защото в живота и премеждията му е имало достатъчно поводи за това. И, басирам се също така, повечето са били предизвикани от българи, а не от турци. Те и в романа-шедьовър „Възвишение“ всички псуват – или някой ще седне да заклеймява и него, или да се учудва, че му дадоха европейска награда за литература?\nФилмът бил заснет в екшън-стил, с много сцени на забавен каданс. А като какво да бъде заснет, като телевизионен театър с Даниел Цочев и Илия Добрев?\nБил неравномерен, прекалено дълъг, с еднопластово изградени образи. Ами да, така е, но нима е огромна изненада? Може би всички останали български филми, за които са потрошени милиони през последните години, са шедьоври, с филигранно изваяни персонажи, перфектна режисура и неподлежащи на възражение послания? Да давам ли примери със сурогати, заснети от най-претенциозните асове на гилдията, които са гледани от една шепа хора, но са стрували сума ти пари на данъкоплатците? Да припомням ли колко претенциозна бълвоч е заснета от многознайковци, постоянно абонирани за субсидии и хвалебствия в медиите?\nИ цялата тази иронично-критикарска агресия срещу филма за Левски се вихри на фона на истерията, която един посредствен холивудски филм, по още по-посредствена книга, предизвиква вече трета седмица. Досадната ширпотреба „Петдесет нюанса сиво“ вкара в салоните даже хора, които не са ходили на кино от години. Залите са пълни с тийнейджърки, които въздишат по нелепите послания и внушения на тази тъпотия. Кинодистрибуторите доволно броят пачки и тръпнат в очакване на продължението. Като цяло не виждам недоволни от цялото това безумие, което принизява публиката до нивото на първосигнална маструбираща маймуна бонобо.\nПовече от иронично е, че сме склонни с лека ръка да подминем агресивно натрапвана посредственост отвън, а подскачаме като ужилени и се хващаме за кобура всеки път, когато някой тук си позволи „американска“ дързост и посегне към нещо, към което повечето българи от мързел или комплексарщина не смеят да посягат.\nАко имаме повече луди, цапнати през устата и нахални Максим Генчевци, сигурно филмите за националните ни герои един ден няма да са толкова лоши, колкото е сегашният за Дякона. Ако имахме по-малко критикари, чиято единствена функция е да пляскат през ръцете всеки, който пробва да превърне историята в някакъв лесносмилаем поп-културен феномен от съвремието – сигурно и „50-те нюанса“ нямаше да е по-успешен от шедьоври като „Титаник“, „Аватар“, „Властелинът на пръстените“ или „Интерстелар“.\nНо така е засега: долу ръцете от Дякона, да влезе садистът с бичовете Крисчън Грей и да живеят саламите на бай Вълчо.\nКрисчън Грей тъкмо е подложил Анастейша на какви ли не сексуални извращения. Всички, включително и публиката, изглеждат задоволени.


Бензиностанция Lukoil B129, Благоевград :: Fuelo.net\nБлагоевград, бул. Васил Левски - до ЗИИУ\nбул. Васил Левски - до ЗИИУ\nБензин A95H 2,15\tлв./л\nПропан Бутан 1,07 лв./л\nECTO Diesel 2,65 лв./л\nТук ще ви обслужат бързо и любезно. Ако ви е нужно нещо друго освен гориво можете да го намерите в магазина на бензиностанцията. Що се отнася до качеството на горивата - не е различно от характерното за България т.е. не много добро.\nОбикновено зареждам там. Персонала е любезен и горивата са качествени.\nДобро обслужване, добре зареден магазин, качествено гориво.\nGoogle Places© на 26.07.2018\nТук са най-добрите горива\nСравнено със София, цената за литър дизъл е по добра с няколко стотинки! Както навсякъде извън София! Тази политика на марката не я харесвам, но конкретно за тази бензиностанция всичко беше ОК!\nСравнително малка бензиностанция. Цените като във всички други бензиностанции... лесен достъп на влузане и излизане... близи до главния път. Бил съм много пъти там , но персонала не ме е впечатлил нито положително , нито отрицателно. Толетната е малка и само една.\nFuelo© на 02.10.2016\nВисоки цени навсякъде в страната. Единствено, ако в района има конкуренция свалят цената колкото нея. Целта е да я премахнат за да могат после спокойно да продават на колкото си искат. Хора, купувайте винаги от по-малката бензиностанция, не позволявайте да убиват конкуренцията и малко по-нормалните цени.\nGoogle Places© на 15.08.2016\nGoogle Places© на 09.08.2016\nКакто винаги добре.\nПрогноза за времето в Lukoil B129\n0°C – 16°C\n0°C – 15°C\nAverage fuel prices in Netherlands on March 18, 2019\nUnleaded: 1,702 €/l (+0,002 €)\nDiesel: 1,451 €/l\nLPG: 0,858 €/l\nAverage fuel prices in Netherlands on March 17, 2019\nUnleaded: 1,700 €/l\n16 мар 2019 9:30 (събота)\nAverage fuel prices in Netherlands on March 16, 2019\nUnleaded: 1,699 €/l (+0,002 €)\nDiesel: 1,452 €/l (+0,001 €)\n15 мар 2019 9:30 (петък)\nAverage fuel prices in Netherlands on March 15, 2019\nUnleaded: 1,697 €/l (+0,001 €)\n14 мар 2019 9:30 (четвъртък)\nAverage fuel prices in Netherlands on March 14, 2019\nUnleaded: 1,695 €/l (+0,001 €)\nDiesel: 1,450 €/l


„Берое“ победи „Бургас“ и е на осминафинал | beroe.bg\n„Берое“ победи „Бургас“ и е на осминафинал\n„Берое“ победи с 1:0 „Бургас“ и се класира за осминафиналите в Купата на България по футбол, които ще се играят на 29 октомври и 3 декември. Единственото попадение в мача вкара Станислав Костов в 67-ата минута.\nВ 3-ата минута Крис Гади размени подавания с Димо Бакалов и подаде към Станислав Костов, който стреля, но Янко Георгиев спаси.\nСедем минути по-късно центриране от дясно Яни Пехливанов овладя и стреля от дясно в наказателното поле, но бе неточен.\nВ 21-ата минута Стефан Спировски центрира в наказателното поле, защитата изби, но кълбото попадна в Атанас Зехиров, който стреля без подготовка от 25 метра, но не намери целта.\nДве минути по-късно Любомир Любенов центрира от корнер, но след разбъркване Танко Дяков надскочи всички и изби.\nВ 28-ата минута след центриране на Яни Пехливанов от дясно към далечната греда Борислав Борисов засече, но топката мина на сантиметри покрай десния стълб.\nМинута след това Борислав Борисов получи пас от дълбочина в наказателното поле от където шутира, но Атанас Зехиров блокира и кълбото излезе в ъглов удар, който бе изпълнен от Любомир Любенов. Яни Пехливанов получи в наказателното поле, мина Гади, но след това защитата изби.\nВ 37-ата минута Веселин Пенев центрира от фаул в центъра на терена в наказателното пое, Аласан Н’Диайе засече с глава, но топката мина покрай вратата.\nСтефан Спировски намери Димо Бакалов в 39-ата минута. Крилото изведе Станислав Костов на стрелкова позиция, който току навлязъл в наказателното поле нацели страничната греда, а след това защитник изчисти в корнер, след който не се случи нищо опасно.\nВ 40-ата минута Аласан Н’Диайе подаде за Крис Гади, който стреля от границата на наказателното поле, но над вратата.\nВ продължението на първата част Веселин Пенев центрира от фаул от централната зона на терена, над всички се извиси Аласан Н’Диайе, който стреля с глава, но в обсега на вратаря, който спаси.\nСлед почивката, в 49-ата минута Атанас Зехиров проби от дясно и центрира, но много високо и топката излезе в аут.\nВ 52-ата минута Крис Гади направи двойно подаване с Атанас Зехиров по десния фланг и навлезе в наказателното поле където обаче топката му бе избита от Тодор Гочев в корнер. Веселин Пенев центрира от ъгловия удар, но защитата на домакините се справи.\nАхмед Ахмедов и Борислав Борисов направиха двойно подаване в 56-ата минута по левия фланг и след грешка на Атанас Зехиров, Борисов проби и навлезе в наказателното поле, където пробва центриране успоредно на гол линията по земя, но там нямаше играч на домакините, който да засече.\nВ 62-ата минута Димо Бакалов центрира от корнер, но защитата на „Бургас“ изби.\n„Берое“ излезе напред в резултата в 67-ата минута когато Игор Джоман подаде към Бакалов, който центрира от дясно за Станислав Костов, който прати топката в мрежата за 0:1.\nЧетири минути по-късно Венцислав Христов овладя и подаде в дясно за Димо Бакалов, който пред наказателното поле финтира двама играчи и стреля от точката за дузпата, но прати топката право в ръцете на Янко Георгиев.\nВ 79-ата минута Борислав Борисов центрира остро в наказателното поле от пряк свободен удар където с глава игра Георги Станчев, но топката излезе в аут.\nПет минути по-късно Танко Дяков изпусна Борислав Борисов в наказателното поле към когото бе насочено отлично центриране. Борисов отправи диагонален удар, но Иван Караджов успя да спаси насочения в долния десен ъгъл на вратата му топка.\nДве минути преди края на редовното време Петър Колев бе изведен в наказателното поле и шутира, но благодарение на намесата на Михаел Ковачевич топката излезе в корнер. След изпълнението му Танко Дяков сгреши при високата топка, но след разбъркване Ковачевич изчисти.\nСледващият мач на „Берое“ е идната неделя 28 септември от 19:30 часа срещу ЦСКА в Стара Загора за „А“ група.\n„Бургас“ (Бургас) – „Берое“ (Стара Загора) 0:1\nголмайстори: 0:1 Станислав Костов 68′\n„Бургас“ (Бургас): 12. Янко Георгиев (к), 20. Юрий Иванов, 3. Петър Патев, 14. Величко Величков, 2. Тодор Гочев, 21. Живко Хаджиев, 22. Цветомир Цонков (71′ – 15. Петър Колев), 17. Яни Пехливанов, 19. Ахмед Ахмедов (59′ – 10. Мирослав Радев), 23. Борислав Борисов, 7. Любомир Любенов (71′ – 9. Георги Станчев); неизползвани резерви: 1. Християн Славов, 6. Стоян Мантаров, 5. Стоян Калпаклиев, 16. Пламен Димитров; старши треньор: Ангел Стойков\n„Берое“ (Стара Загора): 73. Иван Караджов – 18. Атанас Зехиров, 24. Михаел Ковачевич, 5. Танко Дяков, 28. Веселин Пенев (к) (71′ – 26. Салим Керкар) – 92. Стефан Спировски (59′ – 27. Игор Джоман), 4. Аласан Н’Диайе – 11. Крис Гади (59′ – 10. Венцислав Христов), 8. Самир Аясс, 25. Димо Бакалов – 9. Станислав Костов; неизползвани резерви: 22. Благой Макенджиев, 2. Илия Мунин, 3. Владимир Зафиров, 30. Жуниор Мапуку: старши треньор: Петър Хубчев\nжълти картони: Аласан Н’Диайе (44′ – груб фаул), Самир Аясс (73′ _ груб фаул), Салим Керкар (78′ – груб фаул) [„Берое“]; Петър Патев (89′ – груб фаул) [„Бургас“]\nасистент съдии: Даниел Ников (Габрово), Андрей Николов (Плевен)\nстадион: „Градски“, Българово